
	«ΒΟΤΣΑΛΩΤΗ»
του Κώστα Λυμπουρή

παρουσίαση

στο Public Συντάγματος

Την Τετάρτη 6 Νοεμβρίου 2019 και ώρα 19:00, οι εκδόσεις Το Ροδακιό, το Σπίτι της Κύπρου και το Public Συντάγματος θα παρουσιάσουν το βιβλίο του Κώστα Λυμπουρή «ΒΟΤΣΑΛΩΤΗ» που κυκλοφορεί από τις εκδόσεις Το Ροδακιό.

Η εκδήλωση θα πραγματοποιηθεί στο Public (5ος όροφος), Καραγεώργη Σερβίας 1, Πλατεία Συντάγματος.

Χαιρετισμό θα απευθύνουν η Μορφωτική Σύμβουλος Πρεσβείας Κυπριακής Δημοκρατίας, Δρ Νάντια Στυλιανού και η υπεύθυνη των εκδόσεων Το Ροδακιό, κ. Τζούλια Τσιακίρη.
Θα μιλήσουν η ποιήτρια, κριτικός λογοτεχνίας, Άννα Αφεντουλίδου και η συγγραφέας, Εύα Μαθιουδάκη.
Το επίθετο «βοτσαλωτή» παραπέμπει κυρίως σε ακτή. Γεμάτη βότσαλα, διαφόρων μεγεθών και χρωμάτων. Έτσι μοιάζει και η συλλογή αυτή από μικρές, μεγάλες, και οπωσδήποτε ποικίλες διηγηματικές εκδοχές: διηγήματα μπονζάι, ένα φεϊσμπουκικό, ένα φωτο-διήγημα, ένα παραμύθι-διήγημα, δύο χρονογραφικά, ένα ταξιδιωτικό, ένα διήγημα με τη μορφή επιστολής και άλλα με την τυπική προσέγγιση στο είδος.

------------------------------------------------------------------
Ο Κώστας Λυμπουρής γεννήθηκε στη Λευκωσία της Κύπρου το 1950 και μεγάλωσε στο Κάτω Δίκωμο της επαρχίας Κερύνειας. Υπηρέτησε ως φιλόλογος στη Μέση Εκπαίδευση, φτάνοντας στον βαθμό του λυκειάρχη. Είχε πλούσια δράση στη συνδικαλιστική οργάνωση των καθηγητών (ΟΕΛΜΕΚ) και στον Σύνδεσμο Ελλήνων Κυπρίων Φιλολόγων, στην προεδρία του οποίου υπηρέτησε για εφτά χρόνια. Διετέλεσε αντιπρόεδρος του Εκπαιδευτικού Μεταρρυθμιστικού Ομίλου Κύπρου και μέλος στα συμβούλια άλλων, εκπαιδευτικών, κυρίως, ομίλων και συνδέσμων. Πήρε μέρος στις επιτροπές του Υπουργείου Παιδείας και Πολιτισμού, για την έκδοση των βιβλίων, «Της πατρίδας χώματα» (1985), «Το καράβι της Κερύνειας» (1987), και «Η κατεχόμενη γη μας» (1991). Εξέδωσε τη μελέτη «Η ίδρυση της ΟΕΛΜΕΚ και η λειτουργία της από το 1953 μέχρι το 1960» (2005). Διηγήματά του δημοσιεύτηκαν στα λογοτεχνικά περιοδικά Ύλαντρον, Πόρφυρας, Νέα Ευθύνη, Η λέξη, Νέα Εποχή, Άνευ, δε|κατα, Νέα Εστία και σε λογοτεχνικά ιστολόγια (Φρέαρ και Ο Αναγνώστης). Εξέδωσε τις συλλογές διηγημάτων «Προσωρινά κλειστό» (Πλανόδιον, 2006), «Για μια μικρή παύλα» (Κέδρος, 2011), «Των ημετέρων άλλων» (Παράκεντρο, 2014, Κρατικό Βραβείο Λογοτεχνίας της Κυπριακής Δημοκρατίας) και το μυθιστόρημα «Επιβάτες φορτηγών» (Πάπυρος 2017). Από το 2000 μέχρι το 2007 συμμετείχε στην εκδοτική ομάδα του λογοτεχνικού περιοδικού Ύλαντρον. Από το 2008 μέχρι το 2011 υπηρέτησε ως Μορφωτικός Σύμβουλος στην Πρεσβεία της Κυπριακής Δημοκρατίας στην Αθήνα.

